ཙི༽ ༈ «དྲག་པོ་ཀཱི་ལ་ཡའི་ལས་ཚོགས་དུག་གི་པར་བུའི་སྐོར་ལས་གཡུལ་བཟློག་དྲེགས་པའི་དམག་བསྐུལ་རྔམ་རིང་ཐོག་མདའ་ནག་པོ་བཞུགས་སོ༔» བདག་འདྲ་པདྨ་གར་དབང་གིས༔ མཐའ་བཞིའི་གཡུལ་དཔུང་གཞོམ་པའི་ཕྱིར༔ དམག་བསྐུལ་དྲེགས་པ་རྔམས་རིང་གིས༔ མུ་སྟེགས་བདུད་དཔུང་སྙིང་འབྱིན་བསྟན༔ «དེའང་བསྐུལ་རིང་གནམ་ལྕགས་ཐོག་མདའ་དྲེགས་པའི་སྙིང་འབྱིན་ནག་པོ་རེག་ཆོད་ཡ་མ་སྙིང་གཟིར་གྱི་རྒྱུད་ལས་བྱུང་བ་འདི༔ མཚོན་འཁྲུག་དགྲ་རྐུན་བཟློག་པ་དང་༔ ཁྱད་པར་དགྲ་ཡུལ་དུ་དམག་སྣ་འདྲེན་པ་སོགས༔ དགོས་ཆེད་ཆེ་བའི་དུས་མ་གཏོགས་གར་ཐོད་དུ་གཏོང་མི་རུང་༔ བཀའ་ཤིན་ཏུ་གཉན་པས་ཚོད་ཤེས་པར་བྱ༔ འདི་ནི་ཡེ་ཤེས་དང་འཇིག་རྟེན་ཕྱོགས་མཚམས་ཀྱི་ཆ་མ་ལུས་བསྐུལ་བ་ཡིན་པས༔ འདི་ཡིས་མི་བཟློག་གང་ཡང་མེད༔ འདི་དང་བཟློག་པའི་གཟེར་འཕྱོང་རྣམས་སྦྲེལ་ན༔ གནམ་ལྕགས་ཀྱི་ཐོག་རྒོད་དང་མཚུངས་ཏེ་སྣང་སྲིད་ཀྱི་བདུད་རིགས་ཐམས་ཅད་སྐད་ཅིག་ལ་འཇོམས་པར་གདོན་མི་ཟ་བས་སྙིང་ལ་ཆོངས་ཤིག༔ བསྟན་འགྲོའི་དོན་དུ་སྤྱོད་ཅིག༔ སྒྲུབས་ཤིག༔ སྤེལ་ཅིག༔ འོད་གསལ་རྡོ་རྗེ་སྙིང་པོའི་བསྟན་པ་སྲུངས་ཤིག༔ ས་མ་ཡ༔ རྒྱ་རྒྱ་རྒྱ༔ དེ་ནས་ཟོར་གཏོར་ལིང་རོ་དང་སྨན་རཀ་གིས་སྦྲན༔ གཏོར་ཆུང་དམར་ཆེན་ལ་སོགས་པ་བཤམ༔ རྔ་རྡུང་དུང་འབུད་དར་ནག་གིས་གཡབ་ཅིང་བསྟན་དགྲ་སྒྲོལ་བའི་ང་རྒྱལ་གྱིས་རྔམ་སྟབས་དྲག་པོའི་སྐུར་བཞེངས་ཏེ་ཐོག་མར་གཙོ་བོར་བསྐུལ་བ་ནི༔» ཧཱུྃ་ཧཱུྃ་ཧཱུྃ༔ ཧཱུྃ་ཧཱུྃ་ཧཱུྃ༔ ཧཱུྃ་ཧཱུྃ་ཧཱུྃ༔ འཇིགས་རུང་དུར་ཁྲོད་འབར་བའི་ཀློང་དཀྱིལ་ནས༔ རྔམ་བརྗིད་སྟོབས་ལྡན་པདྨ་ཧེ་རུ་ཀཿ སྣང་སྲིད་དྲེགས་པ་འདུལ་བའི་ལས་ལ་བཞེངས༔ དྲེགས་པ་ཁྲོས་པའི་ཟིལ་གནོན་ཀཱི་ལ་ཆེ༔ སྣང་སྲིད་བྲན་དུ་བསྐོལ་ཕྱིར་བཞེངས་པའི་ཚེ༔ རི་རབ་འཇིགས་ཤིང་གླིང་བཞི་ཉི་ལི་ལི༔ ཁྲག་ཞག་རྒྱ་མཚོའི་རྦ་ཀློང་ལྷབས་སེ་ལྷབ༔ ཉི་ཟླ་གཟའ་སྐར་ཐོག་མདའ་ཤ་ར་ར༔ ཆོ་འཕྲུལ་སྣང་སྟོང་འབྲུག་སྒྲ་དི་རི་རི༔ ཚ་གྲང་གནམ་ལྕགས་སེར་བ་ཧྲི་ལི་ལི༔ ནད་སྤྲིན་སྨུག་ནག་བུ་ཡུག་ཐིབས་སེ་ཐིབ༔ ལས་ཀྱི་རླུང་དམར་ཤྭ་ཁ་འུ་རུ་རུ༔ གཟུགས་ཅན་གཟུགས་མེད་འོ་དོད་ལྷངས་སེ་ལྷང་༔ ལས་བྱེད་ཤན་པ་གྲི་ཐོགས་རོངས་སེ་རོང་༔ བདུད་ཀྱི་དགྲ་འཛིན་ཞགས་པ་ཁྱུགས་སེ་ཁྱུག༔ བཙན་གྱི་ཇག་རྒྱུག་ཤྭ་ཁ་ཐ་ར་ར༔ སྒྲོལ་གིང་དཀར་ནག་གྲི་ཐོགས་ཟིངས་སེ་ཟིང་༔ མ་མོའི་ནད་ཡམས་བུ་ཡུག་ཐིབས་སེ་ཐིབ༔ ཀླུ་བདུད་དུག་གི་ཟོར་མདའ་ལམས་སེ་ལམ༔ གཅན་སྤྱང་ཤ་གཟན་མདུར་རྒྱུག་ཆེམས་སེ་ཆེམ༔ སྲིད་པའི་དམག་ཚོགས་བརྒྱུད་འཛིན་ལྷབས་སེ་ལྷབ༔ བཀའ་ཡི་ལས་བྱེད་བསྭོ་སྒྲ་དི་རི་རི༔ ལས་ལ་བཞེངས་ཤིག་རྔམ་བརྗིད་ཀཱི་ལ་ཡ༔ དོ་ནུབ་དྲག་པོའི་ཕྲིན་ལས་དུས་ལ་བབ༔ དམག་ཚོགས་བསྐྱེད་ལ་རུ་མཚོན་མྱུར་དུ་ཕྱོར༔ «གོ་ཆའི་རྒྱན་བསྐུལ་ནི༔» ཧཱུྃ་ཧཱུྃ་ཧཱུྃ༔ བདུད་འདུལ་ཁྲོས་པའི་ཁྲོ་རྒྱལ་ངང་ཉིད་ལས༔ རྟ་ཞལ་མཐིང་ནག་རྟ་སྐད་ཕྱོགས་བཅུར་སྒྲོག༔ དབུ་སྐྲ་དམར་པོར་བསིགས་པས་སྟོང་གསུམ་གཡོ༔ ཐོད་སྐམ་དབྱིངས་ནས་ཁྲོ་བཅུའི་དམག་ཚོགས་འགྱེད༔ སྦྲུལ་ཆུན་གཡོས་པས་ཀླུ་བརྒྱད་བྲན་དུ་ཁོལ༔ སྨིན་མ་མེ་འབར་རྒྱལ་འགོང་དམ་སྲི་བསྲེག༔ ལྗགས་དམར་གློག་འཁྱུག་སྲིད་གསུམ་གཡོ་ཞིང་མགུལ༔ མཆེ་གཙིགས་ཤངས་ནས་དུག་རླངས་བགེགས་དཔུང་འཇོམས༔ སྐུ་ཡི་ཕྲིན་ལས་རྫོགས་ལ་ཕྱག་འཚལ་བསྟོད༔ མངོན་སྤྱོད་དྲག་པོའི་ཕྲིན་ལས་དུས་ལ་བབ༔ ཧཱུྃ༔ དཔྲལ་བར་སྐུ་ཡི་དམག་ཚོགས་འཇམ་དཔལ་འགྱེད༔ ཡང་སྤྲུལ་གཤིན་རྗེས་སྟོང་གསུམ་འཇིག་རྟེན་ཁེངས༔ ཉི་ཁྲི་བདུན་སྟོང་ནག་པོ་ལྕགས་ཁྲབ་ཅན༔ གནམ་ལྕགས་མཚོན་ཆའི་ཐོག་མདའ་དགྲ་ལ་ཡ༔ ནག་པོ་གཤིན་རྗེའི་དམག་ཚོགས་དགྲ་ལ་ཆོས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོྃ་ཡ་མཱནྟ་ཀ་དགྲ་བོ་བྱད་མ་ཤ་ཏྲུན་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ ལྗང་དམར་སྲིད་གསུམ་བར་སྣང་ཚྭ་ཚྭ་ཁོལ༔ མཆེ་གཙིགས་དྲག་པོའི་དགྲ་བགེགས་སྙིང་ཁྲག་གསོལ༔ ཞལ་ནས་ཧཱུྃ་བྷྱོ་ཕཊ྄་སྒྲ་འབྲུག་ལྟར་སྒྲོག༔ ཕྱག་གཡས་གནམ་ལྕགས་རྡོ་རྗེ་རྩེ་དགུ་ལས༔ ཧཱུྃ་དགུ་ཕཊ྄་དགུ་རཾ་དགུས་མཐའ་དམག་ཟློག༔ གཡོན་པའི་སྣང་སྲིད་ཁྲོ་རྒྱལ་ཕུར་པ་ལས༔ བྷྱོ་དགུ་རྦད་དགུ་ཟློག་དགུས་བྱད་མ་སྒྲོལ༔ གསུང་གི་ཕྲིན་ལས་རྫོགས་ལ་ཕྱག་འཚལ་བསྟོད༔ མངོན་སྤྱོད་ཕྲིན་ལས་དྲག་པོའི་དུས་ལ་བབ༔ ཧཱུྃ༔ མགྲིན་པར་གསུང་གི་དམག་ཚོགས་རྟ་མགྲིན་འགྱེད༔ ཡང་སྤྲུལ་དབང་ཕྱུག་ཉི་ཤུས་སྟོང་གསུམ་གང་༔ ཉི་ཁྲི་བདུན་སྟོང་དམར་པོ་ཟངས་ཁྲབ་ཅན༔ གནམ་ལྕགས་མཚོན་ཆའི་ཐོག་མདའ་དགྲ་ལ་ཡ༔ དམར་མོ་དབང་ཕྱུག་དམག་ཚོགས་དགྲ་ལ་ཆོས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོྃ་ཧྱ་གྷྲྀ་ཝ་དགྲ་བོ་བྱད་མ་ཤ་ཏྲུན་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ གླང་ཀོ་ཞིང་ལྤགས་གདུག་པའི་གཡུལ་ངོ་འཇོམས༔ དུར་ཁྲོད་རུས་རྒྱན་དྲེགས་པ་ལས་ལ་བསྐུལ༔ སྤུ་གྲིའི་སྒྲོ་གཤོག་བརྡེབས་པས་སྣང་སྲིད་འཁྲུག༔ ཐུགས་རྗེའི་ཕྲིན་ལས་རྫོགས་ལ་ཕྱག་འཚལ་བསྟོད༔ མངོན་སྤྱོད་དྲག་པོའི་ཕྲིན་ལས་དུས་ལ་བབ༔ ཧཱུྃ༔ ཐུགས་ཀར་ཐུགས་ཀྱི་དམག་ཚོགས་ཕྱག་རྡོར་འགྱེད༔ ཡང་སྤྲུལ་ཁྲོ་བོ་སྟོང་གསུམ་འཇིག་རྟེན་གང་༔ ཉི་ཁྲི་བདུན་སྟོང་སྔོན་པོ་གཡུ་ཁྲབ་ཅན༔ གནམ་ལྕགས་ཐོག་མདའ་མཚོན་ཆ་དགྲ་ལ་ཡ༔ མཐིང་ནག་རང་འདྲའི་དམག་ཚོགས་དགྲ་ལ་ཆོས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོཾ་བཛྲ་པཱ་ཎི་དགྲ་བོ་བྱད་མ་ཤ་ཏྲུན་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ སྤྱན་མིག་སྟོང་ནས་དྲག་པོའི་དམག་ཚོགས་བསྐུལ༔ རྡོ་རྗེའི་གོ་ཁྲབ་སྲིད་གསུམ་གཡུལ་ལས་རྒྱལ༔ ཡོན་ཏན་ཕྲིན་ལས་རྫོགས་ལ་ཕྱག་འཚལ་བསྟོད༔ མངོན་སྤྱོད་དྲག་པོའི་ཕྲིན་ལས་སྒྲུབ་པར་མཛོད༔ ཧཱུྃ༔ ལྟེ་བར་ཡོན་ཏན་དམག་ཚོགས་ཁྲོ་བོ་འགྱེད༔ ཡང་སྤྲུལ་ཤ་ཟས་སྟོང་གསུམ་འཇིག་རྟེན་གང་༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོཾ་ཀྲོ་ཏི་ཤྭ་རི་དགྲ་བོ་བྱད་མ་ཤ་ཏྲུན་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ དྲེགས་པ་ཚར་གཅོད་སྟག་ཤམ་འབར་བས་བརྒྱན༔ སྲོག་ལ་རྔམ་བྱེད་ཆུ་སྲིན་ཁྲོ་ཞལ་བགྲད༔ དུག་སྦྲུལ་ཁ་རྒྱན་ཀླུ་གཉན་ས་བདག་འདུལ༔ གནམ་ལྕགས་དབལ་ལྡན་བསྟན་པའི་རུ་ཏྲ་སྒྲོལ༔ སྟོབས་ལྡན་ཕྲིན་ལས་རྫོགས་ལ་ཕྱག་འཚལ་བསྟོད༔ མངོན་སྤྱོད་དྲག་པོའི་ཕྲིན་ལས་དུས་ལ་བབ༔ ཧཱུྃ༔ གསང་བར་ཕྲིན་ལས་དམག་ཚོགས་ཡཀྴ་འགྱེད༔ ཡང་སྤྲུལ་ཕོ་ཉས་སྟོང་གསུམ་འཇིག་རྟེན་གང་༔ ཉི་ཁྲི་བདུན་སྟོང་སྨུག་པོ་མཆོང་ཁྲབ་ཅན༔ གནམ་ལྕགས་མཚོན་ཆ་ཐོག་མདའ་དགྲ་ལ་ཆོས༔ སྨུག་ནག་ཕོ་ཉའི་དམག་ཚོགས་དགྲ་ལ་ཆོས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོཾ་ཡཀྴ་ཀ་ལ་དགྲ་བོ་བྱད་མ་ཤ་ཏྲུཾ་ཨ་མུ་ཀ་མཱ་ར་ཡ་རྦད་རྦད༔ «དེ་ནས་ཡུམ་གྱི་བསྐུལ་བ་ནི༔» བྷྱོ་བྷྱོ་བྷྱོ་བྷྱོ་བྷྱོཿ ཆོས་དབྱིངས་སྐྱེ་མེད་རང་བྱུང་ཀློང་ཡངས་དབུས༔ སྲིད་གསུམ་བདག་མོ་སྲོག་བདག་དཔལ་འབར་མ༔ སྣང་སྲིད་ལས་དབང་མངའ་བསྒྱུར་མཐུ་སྟོབས་ཅན༔ བདུད་འདུལ་ཁྲོ་མོའི་ཚུལ་གྱིས་སྐུར་བཞེངས་ཤིག༔ སྣང་སྲིད་དབང་དུ་སྡུད་པའི་དུས་ལ་བབ༔ དབང་སྡུད་ཨུ་མའི་ཚུལ་གྱིས་སྐུར་སྟོན་ཚེ༔ མཐིང་ནག་ཆོས་ཉིད་ཚྭ་ཚྭ་ཐོ་རོ་རོ༔ ཤར་གྲོལ་དྲག་པོའི་དམག་ཚོགས་ཐིབས་སེ་ཐིབ༔ གསལ་སྟོང་གདུག་པའི་མཚོན་ཆ་སི་ལི་ལི༔ དྲག་སྟོང་ངན་སྔགས་འབྲུག་སྒྲ་དི་རི་རི༔ སྣང་སྟོང་སྒྲོལ་བའི་ཐོག་རྒོད་ཤ་ར་ར༔ དྲན་སྟོང་དུག་ལྔ་ཡོངས་སྒྲོལ་ལྷངས་སེ་ལྷང་༔ ཚོར་སྟོང་ལས་མཁན་ཕོ་ཉ་སྤྲེངས་སེ་སྤྲེང་༔ ལས་ལ་བསྐུལ་ལོ་སྣང་སྲིད་མ་མོ་ཆེ༔ བདུད་འདུལ་ཡེ་ཤེས་ཆས་དགུས་བརྒྱན་པའི་ཚེ༔ ཞལ་གདངས་ལྗགས་འདྲིལ་མཆེ་གཙིགས་སྤྱན་གསུམ་བགྲད༔ དབུ་སྐྲ་བསིག་ཅིང་ཕག་སྐད་དྲག་པོ་སྒྲཽག༔ ཟིལ་རྔོག་མེ་འབར་རིགས་བདག་མཁའ་ལ་ཤར༔ བདུད་འདུལ་ཁྲོ་མོའི་སྐུ་ལ་ཕྱག་འཚལ་བསྟོད༔ ཐུགས་དམ་གནད་ནས་བསྐུལ་ལོ་ས་མ་ཡ༔ ཧཱུྃ༔ སྐུ་སྤྲུལ་རྡོ་རྗེ་མཁའ་འགྲོའི་དམག་ཚོགས་འགྱེད༔ ཞེ་སྡང་དགྲ་བོ་སྙིང་རྗེས་བསྒྲལ་བར་བསྐུལ༔ སྣང་སྟོང་དམར་གྱི་གཏོར་མ་འདི་བཞེས་ལ༔ མེ་ལོང་ཡེ་ཤེས་ལྷུན་གྲུབ་ཕྲིན་ལས་མཛོད༔ ཨོཾ་བཛྲ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ སྙན་ཆ་དབུ་རྒྱན་ཅོད་པན་དབྱིངས་ལ་བསྐྱོད༔ སྒྲ་སྙན་གསུང་དབྱངས་དྲུག་ཅུ་ཕྱོགས་བཅུར་སྒྲོག༔ ལྔ་ལྡན་ཚོམ་བུས་བརྒྱན་ཅིང་ལྷ་སྲིན་འདུལ༔ བདུད་འདུལ་ཁྲོ་མོའི་གསུང་ལ་ཕྱག་འཚལ་བསྟོད༔ ཐུགས་དམ་གནད་ནས་བསྐུལ་ལོ་ས་མ་ཡ༔ ཧཱུྃ༔ གསུང་སྤྲུལ་པདྨ་མཁའ་འགྲོའི་དམག་ཚོགས་འགྱེད༔ འདོད་ཆགས་དགྲ་བོ་སྙིང་རྗེས་བསྒྲལ་བར་བསྐུལ༔ གྲགས་སྟོང་དམར་གྱི་གཏོར་མ་འདི་བཞེས་ལ༔ སོར་རྟོགས་ཡེ་ཤེས་ལྷུན་གྲུབ་ཕྲིན་ལས་མཛོད༔ ཨོཾ་པདྨ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ གླང་ཀོ་ཞིང་ལྤགས་བདུད་དཔུང་ཐལ་བར་བརླག༔ ཕྱག་གཡས་གྲི་གུག་འཁོར་བ་རྩད་ནས་གཅོད༔ ཕྱག་གཡོན་རྟོགས་མེད་ཉོན་མོངས་སྙིང་ཁྲག་འཐུང་༔ བདུད་འདུལ་ཁྲོ་མོའི་ཐུགས་ལ་ཕྱག་འཚལ་བསྟོད༔ ཐུགས་དམ་གནད་ནས་བསྐུལ་ལོ་ས་མ་ཡ༔ ཧཱུྃ༔ ཐུགས་སྤྲུལ་སངས་རྒྱས་མཁའ་འགྲོའི་དམག་ཚོགས་འགྱེད༔ གཏི་མུག་དགྲ་བོ་སྙིང་རྗེས་བསྒྲལ་བར་བསྐུལ༔ གསལ་སྟོང་དམར་གྱི་གཏོར་མ་འདི་བཞེས་ལ༔ ཆོས་དབྱིངས་ཡེ་ཤེས་ལྷུན་གྲུབ་ཕྲིན་ལས་མཛོད༔ ཨོཾ་བུདྡྷ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ རུས་རྒྱན་ཁ་ཊྭཱཾ་དུག་གསུམ་རྩད་ནས་གཅོད༔ མེ་ལོང་མགོ་ཕྲེང་གདུག་པའི་གཡུལ་ངོ་བཟློག༔ སྤྱན་སྟོང་གཏམས་པས་ཕྲ་མེན་དམག་ཚོགས་འགྱེད༔ བདུད་འདུལ་ཁྲོ་མོའི་ཡོན་ཏན་ཕྱག་འཚལ་བསྟོད༔ ཐུགས་དམ་གནད་ནས་བསྐུལ་ལོ་ས་མ་ཡ༔ ཧཱུྃ༔ ཡོན་ཏན་རིན་ཆེན་མཁའ་འགྲོའི་དམག་ཚོགས་འགྱེད༔ ང་རྒྱལ་དགྲ་བོ་སྙིང་རྗེས་བསྒྲལ་བར་བསྐུལ༔ ཚོར་སྟོང་དམར་གྱི་གཏོར་མ་འདི་བཞེས་ལ༔ མཉམ་ཉིད་ཡེ་ཤེས་ལྷུན་གྲུབ་ཕྲིན་ལས་མཛོད༔ ཨོཾ་རཏྣ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ གདུག་པའི་སྟག་ཤམ་སྦྲུལ་ཆུན་ཀླུ་བདུད་འདུལ༔ བརྐྱང་བསྐུམ་བྱད་མའི་སྙིང་ཁར་རྔམ་ཞིང་བརྗིད༔ དམར་ནག་མེ་དཔུང་དབུས་བཞུགས་སྟོང་གསུམ་སྲེག༔ བདུད་འདུལ་ཁྲོ་མོའི་ཕྲིན་ལས་ཕྱག་འཚལ་བསྟོད༔ ཐུགས་དམ་གནད་ནས་བསྐུལ་ལོ་ས་མ་ཡ༔ ཧཱུྃ༔ ཕྲིན་ལས་ཀརྨ་མཁའ་འགྲོའི་དམག་ཚོགས་འགྱེད༔ ཕྲག་དོག་དགྲ་བོ་སྙིང་རྗེས་བསྒྲལ་བར་བསྐུལ༔ བདེ་སྟོང་དམར་གྱི་མཆོད་པ་འདི་བཞེས་ལ༔ བྱ་གྲུབ་ཡེ་ཤེས་ལྷུན་གྲུབ་ཕྲིན་ལས་མཛོད༔ ཨོཾ་ཀརྨ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ ཧཱུྃ༔ ཐུགས་དམ་བསྐུལ་ལོ་མ་མོ་ཕྲ་མེན་དང་༔ སྒོ་སྐྱོང་གནས་ཉུལ་སྲིད་པ་མ་མོའི་ཚོགས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་གནོད་བྱེད་གདུག་པའི་གཡུལ་ངོ་རྣམས༔ ད་ལྟ་ཉིད་དུ་སྒྲོལ་བའི་ཕྲིན་ལས་མཛོད༔ ཨོྃ་བི་ཤྭ་ཌཱཀྐི་ནཱི་ཡེ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ «དེ་ནས་རིགས་བདག་གི་བསྐུལ་བ་ནི༔» ཧཱུྃ༔ རིགས་བདག་རབ་ཁྲོས་དྲེགས་པ་ཟིལ་གནོན་རྩལ༔ མཐུ་སྟོབས་དབང་ཕྱུག་བདུད་འདུལ་སྔགས་པའི་ཆས༔ རྡོ་རྗེ་ཕུར་པ་བསྒྲིལ་ཞིང་བསྟན་དགྲ་སྒྲོལ༔ རྩ་གསུམ་དཀྱིལ་འཁོར་རྫོགས་ལ་ཕྱག་འཚལ་བསྟོད༔ མངོན་སྤྱོད་ཕྲིན་ལས་དྲག་པོའི་དུས་ལ་བབ༔ ཧཱུྃ༔ རལ་པའི་ཁྲོད་ནས་རིག་འཛིན་དམག་དཔུང་འགྱེད༔ ཡང་སྤྲུལ་རྗེས་འབྲང་སྟོང་གསུམ་འཇིག་རྟེན་གང་༔ ཉི་ཁྲི་བདུན་སྟོང་བདུད་འདུལ་སྔགས་ཆས་ཅན༔ གནམ་ལྕགས་མཚོན་ཆའི་ཐོག་མདའ་དགྲ་ལ་ཡ༔ དྲག་སྔགས་རིག་འཛིན་དམག་ཚོགས་ལས་ལ་ཆོས༔ ཤ་ཁྲག་དམར་གྱི་གཏོར་མ་འདི་བཞེས་ལ༔ བསྟན་དགྲ་བདུན་རྒྱུད་ཐལ་བ་རྡུལ་དུ་རློག༔ ཨོཾ་མ་ཧཱ་གུ་རུ་ཐོད་ཕྲེང་རྩལ་དགྲ་བོ་བྱད་མ་ཤ་ཏྲུཾ་ཨ་མུ་ཀ་ཧུར་ཐུམ་མཱ་ར་ཡ་རྦད་རྦད༔ «དེ་ནས་བྱ་ཁྱུང་གི་བསྐུལ་བ་ནི༔» ཧཱུྃ༔ ཐུགས་ལས་སྤྲུལ་པའི་གནམ་ལྕགས་ག་རུ་ཊསཿ ཀྲང་ཀྲིང་སྒྲ་སྒྲོགས་བསྟན་པའི་དགྲ